b'\n_START_ARTICLE_\nCas Fresno\n_START_SECTION_\nReconeixement provisional i Mundial de Macau\n_START_PARAGRAPH_\nEl 27 de mar\xc3\xa7 del 2004 la Federaci\xc3\xb3 Catalana de Patinatge va ser reconeguda de forma provisional com a membre independent de la Federaci\xc3\xb3 Internacional de Patinatge (FIRS), a l\'assemblea celebrada a Miami._NEWLINE_A conseq\xc3\xbc\xc3\xa8ncia d\'aix\xc3\xb2, durant el mes d\'octubre de l\'any 2004, Catalunya va participar i v\xc3\xa8ncer al Campionat del M\xc3\xb3n B. _NEWLINE_El balan\xc3\xa7 de Catalunya en el Mundial B, celebrat a Macau, (Xina), a l\'octubre de 2004, va ser rotund: vuit partits disputats, amb vuit vict\xc3\xb2ries i 78 gols a favor (una mitjana de 9,75 per encontre) davant nom\xc3\xa9s un en contra (0,12 per partit)._NEWLINE__NEWLINE_La selecci\xc3\xb3 de Taiwan va ser l\'\xc3\xbanica capa\xc3\xa7 de marcar un gol a Catalunya, i des del punt de penal, en el partit de quarts de final en qu\xc3\xa8 va caure derrotada per 1-12._NEWLINE_El 25 d\'octubre la selecci\xc3\xb3 va ser rebuda i aclamada per 2.000 persones a l\'aeroport de Barcelona i a la Pla\xc3\xa7a Sant Jaume de Barcelona a la recepci\xc3\xb3 que es va fer a la Generalitat. Uns dies despr\xc3\xa9s una multitudin\xc3\xa0ria manifestaci\xc3\xb3 reclamava a Barcelona les seleccions catalanes._NEWLINE_Amb aquell t\xc3\xadtol Catalunya obtenia per dret propi el passaport cap al Mundial A, que se celebraria a la ciutat nord-americana de San Jos\xc3\xa9 del 6 al 13 d\'agost de l\'any 2005.\n_START_SECTION_\nLa votaci\xc3\xb3 de Fresno\n_START_PARAGRAPH_\nLa Federaci\xc3\xb3 Catalana tenia l\'estatus d\'"admesa provisionalment", i s\'havia de ratificar la seva admissi\xc3\xb3 definitiva. Calia una votaci\xc3\xb3 per part de les federacions de ple dret, cosa que va succeir a Fresno el novembre de 2004. El resultat va ser aclaparadorament contrari a l\'admissi\xc3\xb3 definitiva de la FCP: 114 vots en contra, 8 a favor i 2 abstencions.\n_START_SECTION_\nFresno: soroll medi\xc3\xa0tic, pressions diplom\xc3\xa0tiques i irregularitats\n_START_PARAGRAPH_\nLa Federaci\xc3\xb3 Catalana de Patinatge i la Secretaria General de l\'Esport comptaven amb el fet que l\'admissi\xc3\xb3 definitiva es faria efectiva, basant-se en els diversos contactes que havien tingut amb altres federacions nacionals. Per\xc3\xb2 el soroll medi\xc3\xa0tic i les fortes pressions de la Federaci\xc3\xb3 Espanyola envers altres federacions que havien de votar va portar al resultat final esmentat._NEWLINE_Les pressions pol\xc3\xadtiques documentades de l\'Estat espanyol, van provocar que en una gens ortodoxa assemblea, celebrada el 26 de novembre de 2004 a Fresno (Calif\xc3\xb2rnia), Catalunya no fos ratificada com a membre de ple dret de la Internacional. Catalunya fou exclosa, per tant, de participar en el Mundial A, on el campi\xc3\xb3 final del torneig fou la selecci\xc3\xb3 d\'Espanya, formada \xc3\xadntegrament per jugadors catalans._NEWLINE_Entre les irregularitats d\'aquesta assemblea, que va ser transmesa en directe per Catalunya R\xc3\xa0dio i RAC 1, destaca el fet que tot i que diversos membres van demanar que la votaci\xc3\xb3 fos secreta, i que els estatuts aix\xc3\xad ho obligaven en cas que ho demanessin un m\xc3\xadnim de dos assistents, la votaci\xc3\xb3 es va produir a m\xc3\xa0 al\xc3\xa7ada, fet que no permetia oferir les garanties necess\xc3\xa0ries perqu\xc3\xa8 no es produ\xc3\xafssin pressions entre diferents pa\xc3\xafsos._NEWLINE_A m\xc3\xa9s del fet que el vot no fos secret, la delegaci\xc3\xb3 catalana no va poder exposar els seus arguments, en una assemblea ca\xc3\xb2tica on la federaci\xc3\xb3 catalana tan sols va poder obtenir vuit vots favorables a la pertinen\xc3\xa7a a la FIRS._NEWLINE_En declaracions posteriors, diversos membres de federacions internacionals de patinatge sudamericanes i europees van recon\xc3\xa8ixer haver rebut indicacions de l\'Estat espanyol sobre el sentit del seu vot._NEWLINE_L\'aleshores president de la FIRS, el catal\xc3\xa0 Isidre Oliveras va dimitir despr\xc3\xa9s de la votaci\xc3\xb3._NEWLINE_El nou President de la FIRS l\'itali\xc3\xa0 Sabatino Aracu, diputat de Forza Italia va recon\xc3\xa8ixer en una nota de premsa, publicada el 26 de novembre de 2004, que havia rebut instruccions precises del president del Consell de Ministres d\'It\xc3\xa0lia sobre el sentit del seu vot._NEWLINE_Uns dies despr\xc3\xa9s de l\'assemblea de Fresno, en declaracions a Catalunya R\xc3\xa0dio, el representant de la federaci\xc3\xb3 xilena, Armando Quintanilla, acusava la federaci\xc3\xb3 espanyola de pressionar els pa\xc3\xafsos sud-americans en contra de l\'admissi\xc3\xb3 de Catalunya. Quintanilla va manifestar que els membres de la federaci\xc3\xb3 espanyola que havien viatjat a Sud-am\xc3\xa8rica al 16\xc3\xa8 Campionat, dues setmanes abans del Congr\xc3\xa9s de la FIRS, van prometre a molts pa\xc3\xafsos ajudes per votar contra Catalunya._NEWLINE_Quintanilla tamb\xc3\xa9 va manifestar la federaci\xc3\xb3 espanyola ens ha enviat molts faxos i correus electr\xc3\xb2nics en qu\xc3\xa8 ens diuen que per si no votem aix\xc3\xad perdr\xc3\xadem part de les ajudes econ\xc3\xb2miques._NEWLINE_Segons Quintanilla, el Congr\xc3\xa9s de la FIRS va ser una vergonya i l\'esport de l\'hoquei sobre patins va rebre un cop molt dur._NEWLINE_El representant de la Rep\xc3\xbablica Txeca Radek Pavelec, tamb\xc3\xa9 ha adm\xc3\xa8s que la seva federaci\xc3\xb3 havia rebut pressions del govern espanyol._NEWLINE_A m\xc3\xa9s a m\xc3\xa9s, s\'ha fet p\xc3\xbablica una carta del Consejo Superior de Deportes espanyol (CSD) a la federaci\xc3\xb3 colombiana en la qual els espanyols demanaven el vot negatiu per Catalunya. En aquesta carta, el CSD manifesta que el reconeixement de Catalunya canviaria la unitat nacional de l\'esport espanyol i crearia un precedent erroni._NEWLINE_La mateixa carta es va enviar a altres federacions sud-americanes._NEWLINE_La representant alemanya va admetre que el parlamentari per l\'esport alemany va contactar amb ella per demanar el vot negatiu per a Catalunya. Literalment demanava que s\'assegur\xc3\xa9s que tornava de Fresno amb un "no" en contra de Catalunya._NEWLINE_Per part espanyola en tot moment es va negar haver pressionat ning\xc3\xba.\n_START_SECTION_\nSense Mundial A i recurs al TAS\n_START_PARAGRAPH_\nLa votaci\xc3\xb3 de Fresno primer, i la posterior negativa de la Federaci\xc3\xb3 Internacional de concedir una carta d\'invitaci\xc3\xb3 a la Federaci\xc3\xb3 Catalana de Patinatge van impedir que aquesta pogu\xc3\xa9s participar en el Mundial A. Aquesta negativa va produir-se despr\xc3\xa9s que el TAS hagu\xc3\xa9s determinat que s\'hauria de repetir l\'assemblea on la FIRS va denegar l\'entrada de Catalunya com membre de ple dret de la federaci\xc3\xb3 internacional.\n_START_SECTION_\nEl TAS anul\xc2\xb7la la decisi\xc3\xb3 de Fresno\n_START_PARAGRAPH_\nPosteriorment, la Federaci\xc3\xb3 Catalana interpos\xc3\xa0 un recurs el 15 de desembre de 2004 davant el Tribunal d\'Arbitratge de l\'Esport (TAS), amb seu a Lausana que finalment don\xc3\xa0 la ra\xc3\xb3 a la Catalana, invalidant l\'assemblea de Fresno i obligant a repetir la votaci\xc3\xb3 sobre l\'admissi\xc3\xb3 de la Federaci\xc3\xb3 Catalana a la Internacional. Segons el TAS, a Fresno hi va haver irregularitats durant la votaci\xc3\xb3, el mateix Tribunal va admetre a tr\xc3\xa0mit les demandes que l\'advocat belga JM Dupont va presentar en nom de la FCP.'